KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. október 15 –i ülésére)

TÁRGY:	ELLÁTÁSI SZERZŐDÉS MEGKÖTÉSE FOGYATÉKOS SZEMÉLYEK, SZENVEDÉLYBETEGEK, PSZICHIÁTRIAI BETEGEK NAPPALI ELLÁTÁSA ÉS TÁMOGATÓ SZOLGÁLTATÁS BIZTOSÍTÁSÁRA


[bookmark: _Hlk210222374]Kiskőrös Város Önkormányzata és a Sorsfordító Szolgáltató Központ (székhelye: 6200 Kiskőrös, Rákóczi Ferenc utca 12.) között a 79/2015. számú Képviselő-testületi határozat alapján 2015.július 9. napján a pszichiátriai betegek nappali ellátásának biztosítására 3576-5/ 2015. számú ellátási szerződés, a 89/2016. számú Képviselő-testületi határozat alapján 2016.június 27. napján a szenvedélybetegek nappali ellátásának biztosítására 3132-6/2016. számú ellátási szerződés, a 16/2024. számú Képviselő-testületi határozat alapján  2024. február 22. napján támogató szolgáltatás biztosítására 938-4/2024. számú ellátási szerződés  jött létre.

A Sorsfordító Szolgáltató Központ képviselője kezdeményezte, hogy az Önkormányzat és a Sorsfordító Szolgáltató Központ további két szociális szolgáltatásra, a fogyatékos személyek nappali ellátásának biztosítására és még egy támogató szolgáltatás biztosítására kössön ellátási szerződést. Kérelmét azzal indokolta, hogy a fogyatékos személyek nappali ellátását és a támogató szolgáltatást az Önkormányzat a Magyarországi Baptista Egyházzal kötött ellátási szerződéssel látja el és a Sorsfordító Szolgáltató Központ ezeknek a szolgáltatásoknak a biztosítását 2026. január 1. napjától átveszi a Magyarországi Baptista Egyháztól.

Kérte továbbá, hogy a Sorsfordító Szolgáltató Központ által az Önkormányzattal kötött ellátási szerződés alapján nyújtott szolgáltatások egy ellátási szerződében kerüljenek szabályozásra.

A pszichiátriai betegek nappali ellátását és a szenvedélybetegek nappali ellátását továbbra is 50-50 férőhelyen, a támogató szolgáltatást 20.000 feladategységre, illetve a Magyarországi Baptista Egyháztól átvett fogyatékos személyek nappali ellátását 72 férőhelyen, a támogató szolgáltatást 7000 feladategységre kívánják biztosítani 2026. január 1. napjától.

Ellátási szerződés megkötése esetén a fogyatékos személyek nappali ellátása és a támogató szolgáltatás szociális alapszolgáltatások működtetése pénzbeli támogatási kötelezettséggel nem terhelné az Önkormányzatot. A Sorsfordító Szolgáltató Központ maga gondoskodna ezeknek a szolgáltatásoknak jogszabályban előírt, a működtetéshez szükséges tárgyi, szakmai, működési és személyi feltételeiről.

A szociális igazgatásról és szociális ellátásokról szóló 1993.évi III. törvény (a továbbiakban: Szt.) 86. § (2) bekezdés b) pontja alapján a települési önkormányzat köteles biztosítani fogyatékos személyek részére nappali ellátást. 
A támogató szolgáltatás biztosítása a települési önkormányzatnak az Szt. alapján nem kötelező feladata, de az Szt. 65/C. § (1) bekezdése szerint a támogató szolgáltatás biztosítja a fogyatékos személyek lakókörnyezetben történő ellátását, elsősorban a lakáson kívüli közszolgáltatások elérésének segítésével, valamint életvitelük önállóságának megőrzése mellett a lakáson belüli speciális segítségnyújtás biztosítása révén és így a városban fogyatékkal élő személyek mindennapjaihoz nyújt segítséget.


Az Szt. 120. §-a szerint a helyi önkormányzat a szociális szolgáltatást egyházi vagy más, nem állami szervvel, egyházi fenntartóval vagy nem állami fenntartóval kötött ellátási szerződés útján is biztosíthatja. 

Az ellátási szerződést az Szt. 121. §-a alapján írásban kell megkötni. 
Az ellátási szerződésnek tartalmaznia kell 
a) az egyházi fenntartó vagy a nem állami fenntartó nevét, székhelyét és adószámát; 
b) a szociális ellátás formáját, az ellátásban részesítendők körét, számát; 
c) az egyházi fenntartó vagy a nem állami fenntartó nyilatkozatát a szerződésben meghatározott szociális szolgáltatásra vonatkozó külön jogszabályok és szakmai követelmények, nyilvántartási kötelezettségek betartására, illetve a szolgáltatóval, intézménnyel történő betartatására; 
d) a személyi térítési díj csökkentésének, illetve elengedésének eseteit és módjait; 
e) szerződésszegés esetén a szolgáltatás folyamatos biztosítására, valamint a kártérítés mértékére vonatkozó kikötést; 
f) a szerződés felmondásának hónapokban meghatározott idejét; 
g) az ellátás igénybevételének szabályaihoz kapcsolódva különösen a tájékoztatási kötelezettség teljesítését, az e törvényben meghatározott értesítési kötelezettséget, különös tekintettel arra az esetre, ha a települési önkormányzat rendelkezik meghatározott számú férőhellyel az intézményben; 
h) a panaszok érvényesítésének rendjét, az önkormányzat tájékoztatásának formáját, a panaszok kivizsgálására vonatkozó megállapodást; 
i) az önkormányzat, illetve a társulás részére történő beszámolás, tájékoztatás módját, formáját, gyakoriságát azzal, hogy az ellátást biztosító szervezetet évente legalább egyszer beszámolási kötelezettség terheli; 
j) a külön jogszabályban meghatározott adatszolgáltatási kötelezettség teljesítésének módját, a statisztikai adatgyűjtéshez szükséges adatok rendelkezésre bocsátását; 
k) az ellátási szerződés alapján végzett feladat ellátásához kapcsolódóan a szolgáltatáshoz való hozzájárulás összegét; 
l) a hozzájárulás megfizetésével kapcsolatos eljárási kérdéseket, határidőket; 
m) a hozzájárulással történő elszámolással kapcsolatos kötelezettségeket. 
 
Az Szt.122.§-a szerint a helyi önkormányzat képviselő-testülete az ellátási szerződés megkötését, a szerződés módosítását, illetve megszüntetését nem ruházhatja át.

A folyamatos feladatellátás érdekében javaslom a Képviselő-testületnek a határozat-tervezet elfogadását.


Kiskőrös, 2025. október 7.

                                                                                  				Domonyi László sk.
                                                                                    				    polgármester




HATÁROZAT-TERVEZET

A Képviselő-testület 
1. egyetért azzal, hogy Kiskőrös Város Önkormányzata a szociális igazgatásról és szociális ellátásokról szóló 1993. évi III. törvény 65/C.§-a és 65/F. §-a szerinti támogató szolgáltatás, pszichiátriai betegek, szenvedélybetegek és fogyatékos személyek nappali ellátása szociális alapszolgáltatás biztosítására ellátási szerződést köt a Sorsfordító Szolgáltató Központtal (székhelye: 6200 Kiskőrös, Rákóczi Ferenc utca 12.) 
1. felhatalmazza a polgármestert a határozat mellékletét képező ellátási szerződés aláírására.

Felelős: 	polgármester
Határidő: 	2025. december 31.
